Met gister se windpomp herstelwerk het ek darem kans gekry om die gat te meet. 74m diep, water lê tans 30m van bo af so darem nog skaflike water in die gat. Wat onstellend is is dat die watervlak in die gat met 6m geval het oor die afgelope 2 jaar. Dit gaan 'n ruk neem vir die ondergrondse water om weer te herstel.
Baie dankie Oldred, waardeer dit. Sal bietjie bel en hoor wat is kwaliteit en hoeveel hy het. Die neukery is die vervoerkoste vir so ver ry, ek skat daai afstand is seker rondom 400km van my af, teen R15/km vir 'n 10 ton trok sonder sleepwa is dit al amper nog 'n vrag lusern se prys net vir die vervoer. Maar hier by ons is daar nie naby nie. Oudtshoorn het dalk nog. My naaste tans is manne op die Visrivierskema hier Cradock/Steynsburg distrikte.
Maar ek dink mens moet maar koop en bêre vir voorentoe. Myns insiens het die reënval nog nie 'n patroon vir die seisoen getoon nie en kan dinge nog erg lol voorentoe. Lusern se prys het nou effe gesak as gevolg van die nuwe seisoen en die reën wat wel geval het. As dit voorentoe nie mooi reën nie gaan die pryse weer stewig klim want daar is baie manne wat nogsteeds noustrop trek. Hoor van wild en skaap wat Aberdeen distrik al vrek van droogte.